बिलासपुर। रायपुर से दल्लीराजहरा के बीच बगैर यात्रियों के दौड़ रही दल्लीराजहरा त्रिसाप्ताहिक एक्सप्रेस बंद होगी। यही ट्रेन दुर्ग-रायगढ़ जनशताब्दी बनकर चलेगी। जोनल रेलवे उपयोगकर्ता परामर्शदात्री समिति ने मंगलवार को यह फैसला लिया।
जोनल भवन में आयोजित बैठक में तीन सांसद, सामाजिक संगठनों के प्रतिनिधि और रेल प्रशासन, तीनों ने इस पर सहमति जताई है। जनरल मैनेजर सत्येंद्र कुमार ने ऑपरेटिंग विभाग को टाइमिंग तय करने के निर्देश दिए हैं। नई ट्रेन महीनेभर बाद शुरू होने की उम्मीद है। दल्लीराजहरा एक्सप्रेस मार्च 2012 से रायपुर-दल्लीराजहरा के बीच चल रही है। ट्रेन में मुसाफिरों की संख्या बेहद कम है। रेलवे रिजर्वेशन सिस्टम के आंकड़ों से साबित होता है कि ट्रेन मुसाफिरों की संख्या सालभर में 1 फीसदी से भी कम है। यात्रियों की संख्या बढ़ाने के लिए ट्रेन के चलने के दिनों में बदलाव किया गया, लेकिन नतीजा सिफर रहा। रायपुर डीआरएम राहुल गौतम ने रायपुर मंडल उपयोगकर्ता परामर्शदात्री समिति की अनुशंसा के साथ ट्रेन को बंद करने का प्रस्ताव जोनल रेलवे को भेजा था। 29 नवंबर को जोनल भवन में हुई जेडआरयूसीसी की बैठक में इस प्रस्ताव को रखा गया। मौजूद सांसद, संगठनों के प्रतिनिधियों ने इस पर हामी भरी। संभागीय चेंबर ऑफ कामर्स एंड इंडस्ट्रीज के मेंबर अशोक अग्रवाल और चेंबर ऑफ कामर्स एंड इंडस्ट्रीज रायगढ़ के मेंबर पवन अग्रवाल ने रैक का इस्तेमाल दुर्ग-रायगढ़ जनशताब्दी एक्सप्रेस के तौर पर करने का प्रस्ताव रखा। महाप्रबंधक सत्येंद्र कुमार ने इस पर मुहर लगा दी।
राजधानी का बढ़ेगा फेरा
बिलासपुर-दिल्ली राजधानी एक्सप्रेस का फेरा बढ़ाने पर भी सहमति बनी है। वर्तमान में यह ट्रेन बिलासपुर से सोमवार और गुरुवार को चलती है। सदस्यों ने मांग की है कि राजधानी एक्सप्रेस बिलासपुर से रविवार को भी चले ताकि लोग सोमवार को दिल्ली पहुंच जाएं। दिल्ली से शुक्रवार को चले ताकि लोगों को राजधानी में काम के लिए 5 दिनों का समय मिले और वे शुक्रवार को इसी ट्रेन से लौट आएं। महाप्रबंधक ने इस पर सहमति जताई है।
दुर्ग से सुबह तो रायगढ़ से दोपहर में
बैठक में दुर्ग-रायगढ़-दुर्ग जनशताब्दी एक्सप्रेस की टाइमिंग को लेकर भी चर्चा हुई। मेंबरों ने महाप्रबंधक को बताया कि रायगढ़ से रायपुर-दुर्ग जाने के लिए सुबह 9:06 बजे अहमदाबाद एक्सप्रेस है। इसके बाद दोपहर 2:26 बजे साउथ बिहार मिलती है। प्रस्ताव रखा गया है कि नई जनशताब्दी एक्सप्रेस दुर्ग से सुबह छूटे, ताकि राजधानी के लोगों को बिलासपुर, रायगढ़ आने की सुविधा मिले। यही ट्रेन रायगढ़ से सुबह 10 बजे के बाद खुले, जिससे बिलासपुर, रायपुर और दुर्ग जाने वालों को सुपरफास्ट ट्रेन हासिल हो। महाप्रबंधक ने इसी प्रस्ताव के आधार पर टाइमिंग सेट करने को कहा है।
hin_Deva hin_Deva hin_Deva hin_Deva hin_Deva hin_Deva